Tasviriy va amaliy sanʼat sohasini yanada rivojlantirishga doir qoʻshimcha chora-tadbirlar toʻgʻrisida
(resolution, 2025-07-01)

Oʻzbekiston tasviriy va amaliy sanʼatini yanada rivojlantirish va jahon miqyosida ommalashtirish, isteʼdodli yosh rassomlarni qoʻllab-quvvatlash, badiiy taʼlim sohasida yuqori malakali kadrlar tayyorlash tizimini ilgʻor xorijiy tajribalar asosida takomillashtirish hamda yangi zamonaviy texnologiyalarni qoʻllagan holda kreativ loyihalarni amalga oshirish maqsadida qaror qilaman: 1. Quyidagilar tasviriy va amaliy sanʼat hamda dizayn sohasini rivojlantirishda Oʻzbekiston Badiiy akademiyasi (keyingi oʻrinlarda — Badiiy akademiya) faoliyatining asosiy ustuvor yoʻnalishlari etib belgilansin: (a) tasviriy va amaliy sanʼat hamda dizayn sohasi xodimlarini moddiy va maʼnaviy qoʻllab-quvvatlash hamda ularning samarali ijod qilishi uchun zarur shart-sharoitlar yaratish; (b) isteʼdodli yosh rassomlar uchun moʻljallangan ijodiy ustaxonalar faoliyatini yoʻlga qoʻyish, ularning shaxsiy va jamoaviy koʻrgazmalarini uyushtirish; (v) yoshlarga oid davlat siyosatini izchil amalga oshirish maqsadida isteʼdodli yoshlarni tasviriy va amaliy sanʼat sohalariga keng jalb etish hamda ularning ushbu yoʻnalishda turli kreativ loyihalardagi ishtirokini ragʻbatlantirish; (g) badiiy taʼlim sohasida kadrlar tayyorlashga oid normativ-huquqiy hujjatlarni ishlab chiqish, ularni amaliyotga joriy etish va takomillashtirish, shuningdek, akademik badiiy taʼlimning izchilligini taʼminlash bilan bogʻliq vazifalarni hal etish; (d) Oʻzbekiston tasviriy va amaliy sanʼatini jahon miqyosida ommalashtirish maqsadida xalqaro hamkorlikni rivojlantirish. 2. 2026-2027-yillarda Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturi doirasida: (a) Badiiy koʻrgazmalar direksiyasining koʻrgazmalar zali jahon standartlari asosida rekonstruksiya qilinsin va jihozlansin; (b) Badiiy koʻrgazmalar direksiyasi fondining Toshkent shahri Chilonzor tumani Lutfiy koʻchasi 10a-uy manzilida joylashgan binosi rekonstruksiya qilinsin, uning hududida zamonaviy galereya binosi qurilsin hamda 40 ta ijodiy ustaxonadan iborat yuridik shaxs maqomiga ega boʻlmagan Yosh rassomlar markazi faoliyati yoʻlga qoʻyilsin; (v) Kamoliddin Behzod nomidagi Sharq miniatura sanʼati muzeyi hududida qoʻshimcha bino qurilsin va u yerda milliy usulda qogʻoz tayyorlash boʻyicha yuridik shaxs maqomiga ega boʻlmagan oʻquv-ishlab chiqarish ustaxonasi tashkil etilsin; (g) Pavel Benkov nomidagi Respublika ixtisoslashtirilgan rassomlik maktabi hududida qoʻshimcha 400 oʻrinli oʻquv binosi qurilsin, shuningdek, ushbu maktabning oʻquv binolarini kapital taʼmirlash ishlari uchun zarur kapital qoʻyilma mablagʻlari nazarda tutilsin. Bunda Pavel Benkov nomidagi Respublika ixtisoslashtirilgan rassomlik maktabi hududida 200 oʻrinli oʻquvchilar turarjoyi binosini qurish davlat-xususiy sheriklik asosida amalga oshirilishi koʻzda tutilsin. 3. Badiiy akademiya: (a) Oʻzbekiston Respublikasining respublika budjetidan 2026-yilda Badiiy akademiyaga ajratiladigan mablagʻlar hisobidan Toshkent fotosuratlar uyida yuridik shaxs maqomiga ega boʻlmagan Multimedia markazini; (b) zamonaviy galereya binosi va uning hududida 15 mingdan ortiq noyob asarlarni saqlash uchun fond, kutubxona, fotolaboratoriya, tasviriy va amaliy sanʼat, haykaltaroshlik asarlari, suvenirlarni tayyorlash va taʼmirlash ustaxonalari hamda laboratoriyasini tashkil etsin. 4. Yosh rassomlar markazida: (a) Badiiy ijodkorlar uyushmasi (keyingi oʻrinlarda — Uyushma) yosh aʼzolari uchun rassomlar ijodiy ustaxonalari faoliyati yoʻlga qoʻyilsin; (b) Uyushma tavsiyasiga koʻra, Badiiy akademiya boshqaruv kengashi qaroriga muvofiq mazkur ijodiy ustaxonalar yosh ijodkorlarga muayyan muddatga tekin foydalanish huquqi asosida berilsin; (v) tegishli yoʻnalishlar boʻyicha toʻgaraklar faoliyati yoʻlga qoʻyilsin. 5. Badiiy akademiya Tashqi ishlar vazirligi bilan birgalikda 2026-yildan boshlab Badiiy akademiya hamda Kamoliddin Behzod nomidagi Milliy rassomlik va dizayn institutining budjetdan tashqari mablagʻlari, homiylar va xalqaro grantlar hisobidan har yili tanlov asosida Rassomlik mahorati ustaxonasi stajyorlari, eng isteʼdodli yosh rassom, haykaltarosh, dizayner, restavrator, sanʼatshunos va muzeyshunoslarni xorijiy mamlakatlarga malaka oshirish va stajirovkaga yuborish amaliyotini yoʻlga qoʻysin. 6. Rassomlik mahorati ustaxonasida isteʼdodli yosh rassomlarni ustoz-shogird anʼanalari asosida tarbiyalab kelayotgan taniqli ijodkorlar Badiiy akademiyaga Davlat budjetidan ajratilgan mablagʻlar doirasida mehnatga haq toʻlashning eng kam miqdorining 1,6 baravarigacha miqdorda har oy qoʻshimcha ragʻbatlantirib borilsin. 7. Badiiy akademiya, Oliy taʼlim, fan va innovatsiyalar vazirligi sohadagi nufuzli xorijiy oliy taʼlim muassasalarining oʻquv reja va dasturlari hamda kadrlar tayyorlash andozalarini Kamoliddin Behzod nomidagi Milliy rassomlik va dizayn instituti faoliyatiga 2026/2027 oʻquv yilidan boshlab bosqichma-bosqich joriy etish choralarini koʻrsin. 8. Shunday tartib oʻrnatilsinki, unga koʻra 2026/2027 oʻquv yilidan boshlab: (a) Kamoliddin Behzod nomidagi Milliy rassomlik va dizayn institutida tashqi oʻrindoshlik asosida faoliyat olib borayotgan ilmiy daraja va ilmiy unvonga ega boʻlgan ijodkor pedagog kadrlar mazkur taʼlim tashkilotining ilmiy salohiyat koʻrsatkichlarida inobatga olinadi, asosiy ish joyi boshqa oliy taʼlim tashkilotlarida boʻlgan xodimlar bundan mustasno; (b) Kamoliddin Behzod nomidagi Milliy rassomlik va dizayn institutida faoliyat olib borayotgan pedagog kadrlar tomonidan yaratilgan yuksak badiiy asarlar institut kengashi qaroriga asosan monografiyaga tenglashtiriladi; (v) Kamoliddin Behzod nomidagi Milliy rassomlik va dizayn institutining oʻquv dasturi doirasida psixologiya va pedagogika fanlaridan tahsil olgan rangtasvir, amaliy sanʼat va dizayn bakalavriat taʼlim yoʻnalishlari hamda magistratura mutaxassisliklari bitiruvchilariga umumiy oʻrta taʼlim muassasalarida tasviriy sanʼat fanidan taʼlim berishga ruxsat etiladi. 9. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari, vazirliklar, idoralar va xoʻjalik birlashmalari shaharlar infratuzilmasining estetik koʻrinishini yanada boyitish hamda shaharsozlik madaniyatini rivojlantirish maqsadida Davlat budjeti mablagʻlari hisobidan moliyalashtiriladigan ijtimoiy soha obyektlari qurilish smetasiga badiiy-ijodiy ishlarni xarid qilish xarajatlarini kiritib borsin. 10. Badiiy akademiya 2026-yildan boshlab Badiiy akademiyaga Davlat budjetidan ajratiladigan mablagʻlar doirasida “Yangi Oʻzbekiston manzaralari”, “Buyuk allomalar” va “Zamon qahramonlari” kabi turkumdagi ijodiy asarlarni davlat buyurtmasi asosida yaratish tizimini yoʻlga qoʻysin. 11. Iqtisodiyot va moliya vazirligi Badiiy akademiya markaziy apparatiga 2027-yilda 1 ta mikroavtobus sotib olish va saqlash uchun limit ajratsin. 12. 2025-yil 1-iyuldan boshlab Badiiy akademiya markaziy apparati va uning Qoraqalpogʻiston Respublikasi boʻlimi xodimlari uchun Davlat budjeti mablagʻlari hisobidan moddiy ragʻbatlantirishning quyidagi turlari joriy etilsin: (a) xodimlarning lavozim maoshiga 200 foiz miqdorida oylik ustamalar belgilash; (b) koʻp yillik mehnati uchun ragʻbatlantirish koeffitsiyentini hisobga olgan holda xodimlarning lavozim maoshiga belgilangan koeffitsiyentlarda quyidagi hajmlarda har oyda ustama toʻlash (xizmat koʻrsatuvchi va texnik xodimlardan tashqari): 1 yildan 5 yilgacha — 0,3; 5 yildan 10 yilgacha — 0,6; 10 yildan 15 yilgacha — 0,9; 15 yildan ortiq — 1,2. Mazkur bandda nazarda tutilgan tadbirlarni moliyalashtirish 2025-yilda Badiiy akademiyaga ajratilgan mablagʻlar doirasida, 2026-yildan esa Davlat budjeti parametrlarida mazkur maqsadlar uchun belgilangan tartibda nazarda tutilgan mablagʻlar hisobidan amalga oshiriladi. 13. Tasviriy va amaliy sanʼat sohasini yanada rivojlantirishga doir qoʻshimcha chora-tadbirlar dasturi ilovaga muvofiq tasdiqlansin. 14. Badiiy akademiyaning Toshkent shahri Yakkasaroy tumani Sharof Rashidov koʻchasi 40-uy manzilida joylashgan bino va inshootlari tegishli hududi bilan birga Badiiy koʻrgazmalar direksiyasiga operativ boshqarish huquqi bilan bepul berilsin. 15. Quyidagilar: (a) Badiiy ijodkorlar uyushmasi Toshkent shahri Yakkasaroy tumani Sharof Rashidov koʻchasi 40-uy manzilida joylashgan Badiiy koʻrgazmalar direksiyasi bino va inshootlarining bir qismiga; (b) Uyushma huzuridagi Badiiy ishlab chiqarish ustaxonasi Toshkent shahri Chilonzor tumani Lutfiy koʻchasi 10a-uy manzilida joylashgan Badiiy koʻrgazmalar direksiyasi fondi bino va inshootlarining bir qismiga; (v) “Sanʼat” jurnali tahririyati Toshkent shahri Mirobod tumani Istiqbol koʻchasi 4-uy manzilida joylashgan Toshkent fotosuratlar uyi bino va inshootlarining bir qismiga; (g) Badiiy akademiya huzuridagi Badiiy taʼlim yoʻnalishlarida pedagog va mutaxassis kadrlarni qayta tayyorlash hamda ularning malakasini oshirish markazi Toshkent shahri Uchtepa tumani Shirin koʻchasi 1a-uy manzilida joylashgan Respublika ixtisoslashtirilgan dizayn maktabi bino va inshootlarining bir qismiga tekin foydalanish huquqi asosida joylashtirilsin. 16. Oʻzbekiston milliy teleradiokompaniyasi, Badiiy akademiya: (a) tasviriy va amaliy sanʼat tarixi hamda bugungi kundagi rivojini keng targʻib qilib borish maqsadida davlat telekanallarida sohaning yetuk mutaxassislari ijodiga bagʻishlangan teledasturlar turkumini muntazam ravishda namoyish etib borsin; (b) ikki oy muddatda sohadagi isteʼdodli yoshlarni qoʻllab-quvvatlash va ularning faoliyatini keng targʻib qilish maqsadida “Madaniyat va maʼrifat” telekanalida “Yoshlar ijodi” koʻrsatuvini tashkil etsin; (v) Oʻzbekiston milliy axborot agentligi bilan birgalikda ushbu qarorning mazmun-mohiyati va qaror ijrosi bilan bogʻliq tadbirlarni ommaviy axborot vositalarida keng yoritish choralarini koʻrsin. 17. Badiiy akademiya manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 18. Mazkur qaror ijrosini samarali tashkil qilishga masʼul va shaxsiy javobgar etib Oʻzbekiston Badiiy akademiyasi raisi A.V. Nuridinov belgilansin. Ushbu qarorning ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti Administratsiyasi Ijtimoiy rivojlanish departamenti rahbari O.Q. Abduraxmanov zimmasiga yuklansin.